U svibnju 2018. prodemokratski parlamentarni zastupnik oporbe Sulu Sou osuđen je za nezakonito okupljanje zbog sudjelovanja u prosvjedu iz 2016. Od prosinca 2017. suspendiran je iz Zakonodavne skupštine. Tužilaštvo je tražilo zatvorsku kaznu zbog teškog neposluha za Sulua Soua i Scotta Chianga, kolegu aktivista koji se protivi establišmentu, no sud je presudio da zatvorska kazna nije opravdana jer je prosvjed bio nenasilan i kratkotrajan. Da je Sulu Sou dobio zatvorsku kaznu dulju od 30 dana, bio bi isključen iz Zakonodavne skupštine, što bi dodatno oslabjelo ionako slabašnu oporbu. Nakon sudske odluke Sulu Sou vratio se svojim dužnostima u Zakonodavnoj skupštini. Optužbe tužilaštva kritizirane su jer su politički motivirane, ali je odlukom suda potvrđena neovisnost sudstva.

U listopadu 2018. inauguriran je i za javnost otvoren Most Hong Kong-Zhuhai-Makao. Tim važnim infrastrukturnim projektom povezan je kontinentalni grad Zhuhai s Hong Kongom i Makaom, a most se proteže iznad mora i pod morem u duljini od 42 kilometra (55 km ubroje li se i pristupne ceste). Mostom je uspostavljena bolja veza između gradova u Zaljevu Guangdonga, Hong Konga i Makaa, doprinosi se boljoj integraciji s kopnom te se otvaraju nove prilike i novi izazovi.

Čelnik vlade Fernando Chui Sai On 15. studenoga posljednji je put u aktualnom mandatu predstavio svoju politiku. Primarni cilj ostaje konsolidacija turizma i igara na sreću, glavnih makaovskih grana industrije. Prioriteti su regulacija, fiskalizacija i promicanje konkurentnosti. Nastavak gospodarske diversifikacije Makaa temeljit će se na postojećim glavnim granama industrije, a postojeća infrastruktura služit će za razvoj konferencijske i sajamske industrije, poticanje kreativnih industrija i razvoj specijaliziranih financijskih društava. Povrh toga, vlada se obvezala pospješiti inovacije i pomoći MSP-ovima tako što će nuditi poticaje za poduzeća i smanjiti poreze. Dvanaestu godinu zaredom vlada je osigurala paket financijskih subvencija, uključujući i isplaćivanje gotovine, za poboljšanje životnog standarda stanovnika.

Ekonomska i socijalna nejednakost razlog je za zabrinutost. Ne postoji službeni prag siromaštva. Vlasti tvrde da samo 2,3 % stanovnika Makaa živi u siromaštvu, no organizacije civilnog društva procjenjuju da je ta brojka blizu 10 %. Odbor UN-a za ukidanje rasne diskriminacije (CERD) u rujnu je izrazio zabrinutost i izjavio da je potrebno smanjiti siromaštvo. Pozvao je vlasti da poduzmu korake za uklanjanje etničkih i ekonomskih razlika te da dostave statističke pokazatelje o ekonomskim, socijalnim i kulturnim pravima i djelotvornosti provedenih mjera.

Građani Makaa i dalje uživaju slobodu okupljanja u vezi s nizom pitanja, od prava radnika do sjećanja na prosvjede na trgu Tiananmen održane 4. lipnja. U rujnu je prihvaćen novi zakon o prosvjedima i okupljanju prema kojem prosvjednici o prosvjedu moraju obavijestiti policiju, a ne Ured za građanske i komunalne poslove.

Iskusni pravni savjetnici portugalskog podrijetla otpušteni su iz Zakonodavne skupštine u kolovozu 2018. Radili su na ugovorima na određeno vrijeme, no zbog nagle odluke o njihovu otpuštanju civilno je društvo zabrinuto jer se portugalske/strane stručnjake sve više nastoji zamijeniti kineskim stručnjacima.

Makao je 2018. zadržao čvrst fiskalni položaj. Posebno upravno područje posjeduje velike rezerve, a fiskalni račun kontinuirano bilježi višak. Krajem rujna 2018. državne financijske rezerve iznosile su oko 554,9 milijardi MOP (60,4 milijarde EUR).

Diversifikacija makaovskog gospodarstva ostaje dugoročni cilj. Jedan od ciljeva koje su vlasti odredile u petogodišnjem planu razvoja za razdoblje 2016.–2020. je da se do 2020. udio prihoda upravitelja kockarnica iz izvora koji nisu povezani s igrama na sreću poveća na 9 %. Međutim, krajem prosinca 2018. Ured za statistiku i popis stanovništva objavio je izvješće o gospodarskoj diversifikaciji prema kojem su sve slabiji izgledi da se taj cilj postigne. Doista, 2017. podbacila je u smislu gospodarske diversifikacije jer je samo 6,8 % prihoda kockarnica došlo iz izvora koji nisu povezani s igrama na sreću, što je pad u odnosu na 7.4 % 2016.

Kad je riječ o zaštiti okoliša, u posljednjem predstavljanju politike makaovski čelnik vlade predložio je izgradnju postrojenja za preliminarnu obradu papirnatog, plastičnog i metalnog otpada prije njihova izvoza te za izgradnju centraliziranog postrojenja za preradu otpada od hrane. Čelnik vlade usto je predstavio cilj postavljanja 200 stanica za punjenje električnih vozila, uvođenja strojeva za recikliranje plastičnih boca i dovršetak izrade zakonodavstva o ograničavanju upotrebe plastičnih vrećica.

Regionalna suradnja

Makao i kinesko ministarstvo trgovine potpisali su 12. prosinca sporazum o trgovini robom u okviru Sporazuma o bližem gospodarskom partnerstvu kontinentalne Kine i Makaa (CEPA). Novim sporazumom, koji se provodi od 1. siječnja 2019., utvrđena su pravila o podrijetlu i fleksibilnije metode za utvrđivanje podrijetla za sve proizvode razvrstane u skladu s kontinentalnim tarifnim oznakama. Usto se dodatno olakšava carinjenje u području trgovine robom. Posebno poglavlje posvećeno je Zaljevu Guangdonga, Hong Konga i Makaa, a njegova je svrha testirati provedbu mjera za carinjenje robe unutar Zaljeva.

Most Hong Kong-Zhuhai-Makao, najdulji prekomorski most na svijetu, otvoren je u listopadu. Izgradnjom mosta skraćeno je vrijeme putovanja od Makaa do Hong Konga, što će biti važno za integraciju zaljevskog područja.

Makao je gospodarska spona između Kine i zemalja portugalskoga govornog područja. U tom kontekstu u predstavljanju politike za 2019. predlaže se uspostava platforme za monetarne usluge između Kine i zemalja portugalskoga govornog područja te razvoj Makaa kao klirinškog centra za juan renminbi za zemlje portugalskoga govornog područja.

U planu za Zaljev objavljenom u veljači Makao je identificiran kao jedan od četiri ključna grada (uz Hong Kong, Shenzhen i Guangzhou) koji će imati presudnu ulogu u razvoju regije. Prema tom planu Makao treba nastaviti s diversifikacijom gospodarstva, ali i ojačati svoj položaj kao svjetsko turističko i zabavno odredište te kao platforma za usluge u području trgovinske suradnje između Kine i luzofonskih zemalja.

Bilateralni odnosi EU-a i Makaa

EU je 2018. bio drugi glavni izvor uvoza u Makao, nakon kontinentalne Kine: 25 % ukupnog uvoza Makaa bilo je iz EU-a. Nasuprot tomu, EU je bio odredište za manje od 1,7 % robe izvezene iz Makaa. Zbog te neravnoteže u trgovini stvoren je dugoročni trgovinski suficit u korist EU-a jer se potražnja Makaa za uvozom nastavila tijekom godina, dok se njegov proizvodni sektor smanjio na manje od 1 % BDP-a.

Bilateralna trgovina robom 2018. se povećala za 29,5 % na 963 milijuna EUR. Izvoz EU-a u Makao dosegnuo je vrijednost od 852 milijuna EUR, što je povećanje od 36,1 % u odnosu na prethodnu godinu, koje je 2018. rezultiralo trgovinskim suficitom od 741 milijun EUR. Makao je rastuće tržište za luksuznu robu iz Europe. Poslovne mogućnosti u industriji igara na sreću i turističkoj industriji osnova su trgovinskih odnosa EU-a i Makaa. Glavni izvozni proizvodi EU-a u Makao uključuju luksuzne proizvode od kože, odjeću, satove i nakit, hranu i pića te automobile.

Javna nabava u sektorima prometa, energetike i građevinarstva također bi mogla biti od interesa poduzećima iz EU-a jer se u Makau provodi sve više infrastrukturnih projekata. Međutim, u usporedbi s drugim velikim ulagateljima (Hong Kong, Kina i SAD), izravna ulaganja poduzeća iz EU-a u Makao skromna su. Najznačajniji ulagatelj u Makao iz EU-a bio je Portugal, čija su ulaganja činila 3,7 % (9 milijardi MOP) ukupnog iznosa izravnih ulaganja za 2017.

U predstavljanju politike za 2019. čelnik vlade izričito ističe interes za jačanje gospodarskih odnosa s EU-om, s Portugalom kao ulaznom točkom.

U Makau je 23. ožujka održan 22. sastanak Zajedničkog odbora EU-a i Makaa. EU je predstavio rezultate praćenja iz 2018. u kojem se pratilo kako Makao ispunjava preuzete obveze u području dobrog upravljanja porezima. U prosincu 2017. Makao je uvršten na EU-ov popis 17 nekooperativnih poreznih jurisdikcija, ali je s njega uklonjen u siječnju 2018. nakon što se vlada Makaa obvezala da će do kraja 2018. ispuniti zahtjeve EU-a. U okviru procesa praćenja EU je pozdravio odluku Narodne Republike Kine o proširenju Konvencije o uzajamnoj administrativnoj pomoći u poreznim stvarima na Posebno upravno područje Makao te Makaovu aktivaciju potrebnih sporazuma za razmjenu informacija. EU je podržao ocjenu OECD-a o poreznom režimu s povlasticama za off-shore poduzeća nakon što je Posebno upravno područje Makao u prosincu 2018. izmijenilo taj režim u skladu sa zahtjevima OECD-a. Na temelju toga Vijeće Europske unije u ožujku 2019. potvrdilo je da je Makao ispunio preuzete obveze o dobrom upravljanju porezima. Dijalog s Makaom o provedbi minimalnih standarda skupine G20 o sprečavanju smanjenja porezne osnovice i premještanja dobiti nastavit će se 2019.

EU je uvažio ambiciju Makaa da postane centar za tradicionalnu kinesku medicinu. EU i Makao dogovorili su se da će organizirati razmjenu informacija na stručnoj razini o regulatornom režimu EU-a u vezi s tradicionalnim biljnim lijekovima. Također su se dogovorili da će nastaviti suradnju u području okoliša i zelene tehnologije, posebno u kontekstu Međunarodnog foruma i izložbe za suradnju u zaštiti okoliša u Makau. Kad je riječ o turizmu, dvije strane raspravljale su o tome kako potaknuti priljev turista i razmjene u tom sektoru.

Kao što to čine svake godine, i 2018. su Makaovsko-europska gospodarska komora (MECC ) i Europska gospodarska komora u Hong Kongu zajedno koordinirale sudjelovanje Europe na Međunarodnom forumu i izložbi za suradnju u zaštiti okoliša u Makau u ožujku te Međunarodnom sajmu trgovine i ulaganja u Makau u listopadu.

Turizam je bio osobito važna tema bilateralnih odnosa 2018. jer je ta godina bila Godina turizma EU-a i Kine. Poznati toranj u Makau na Dan Europe bio je osvijetljen plavom bojom zastave EU-a. Makao je 23. listopada ugostio Sedmi svjetski forum turističkog gospodarstva s Europskom unijom kao partnerskom regijom i Guangdongom kao partnerskom pokrajinom. EU je tim povodom podigao paviljon, organizirao poslovno povezivanje i bio istaknuti sudionik foruma.

EU i Makao i dalje uspješno provode dva važna projekta: jedan u području pravnih poslova i jedan u području osposobljavanja usmenih prevoditelja. Prvi projekt je Treći program suradnje Makaa i EU-a u području prava, koji doprinosi modernizaciji i razvoju pravnog sustava Makaa. Drugi projekt je program osposobljavanja za konferencijsko prevođenje na kineskom i portugalskom, koji Europska komisija i Ured Makaa za javnu upravu i državnu službu provode od 2006. zbog potrebe za kvalificiranim usmenim prevoditeljima na oba jezika. U tom je programu dosad sudjelovalo 97 makaovskih usmenih prevoditelja, od kojih je većina trenutačno zaposlena u javnoj upravi. Od 2010. Politehnički institut Makaa, u suradnji s Europskom komisijom, vodi program osposobljavanja namijenjen sveučilišnim profesorima i profesionalnim usmenim prevoditeljima iz Makaa i kontinentalne Kine. Po završetku Akademskog programa Europske unije u Makau nastavilo se s provedbom aktivnosti u okviru Projekta Jean Monnet, koje pomažu boljem razumijevanju EU-a u Makau.

Kao rezultat sastanka Zajedničkog odbora EU-a i Makaa iz 2015. uspostavljen je mehanizam sufinanciranja u okviru programa Obzor 2020. pa je EU 2018. organizirao informativni sastanak za poticanje sudjelovanja. Fond Makaa za razvoj znanosti i tehnologije jednostrano financira uspješne sudionike projekata u okviru Obzora 2020. koji dolaze iz Makaa. Međutim, u posljednje dvije godine Fond je zaprimio samo jedan zahtjev, koji nije odobren. Krajem 2018. u Obzoru 2020. nije sudjelovao ni jedan subjekt iz Makaa.